תומאס ג'ורדן ג'רוויס

תומאס ג'ורדן ג'רוויס (באנגלית: Thomas Jordan Jarvis; ) היה פוליטיקאי אמריקאי מקרוליינה הצפונית, איש המפלגה הדמוקרטית, שכיהן כמושל קרוליינה הצפונית ה-44 בין השנים 1879–1885, וכסנאטור מטעם קרוליינה הצפונית בשנים 1894–1895. הוא היה תומך מוצהר בעליונות לבנה וכתב ונאם רבות למען מסע ה'עליונות הלבנה' של 1898. בשנת 1907 היה שותף להקמת בית הספר להכשרת מורים של איסט קרוליינה, המוסד שהפך לאוניברסיטת איסט קרוליינה.

 ביוגרפיה 
 ראשית חייו 
ג'רוויס נולד ב-18 בינואר 1836 בג'רוויסבורג שבקרוליינה הצפונית, והיה בנם של אליזבת דיילי ובניסטר הארדי ג'רוויס, מטיף ומתיישב חקלאי. הוא היה בן למשפחה אנגלית, וצאצא של תומאס ג'רוויס, סגן מושל אלבמארל בשלהי המאה ה-17, ושל סמואל ג'רוויס, מפקד מיליציה במלחמת העצמאות. משפחתו התפרנסה מחווה בת 300 דונם וכספם הספיק למחיה בסיסית בלבד. הוא למד בבתי הספר המקומיים, ובגיל 19 החל ללמוד בקולג' Randolph-Macon, שם השלים תואר שני בשנת 1861. כדי לממן את לימודיו עבד כמורה בחופשות הקיץ. לאחר סיום לימודיו פתח בית ספר במחוז Pasquotank.

 קריירה מוקדמת 
עם פרוץ מלחמת האזרחים האמריקנית התגייס ג'רוויס לצבא הקונפדרציה ושירת ברגימנט קרוליינה הצפונית השמיני. ב-22 באפריל 1863 קודם לדרגת קפטן. הוא נפל בשבי ושוחרר בחילופי שבויים ב-1862, וב-1864 נפצע בקרב Drewry's Bluff ונשאר נכה לצמיתות.
עם תום המלחמה חזר לביתו, ובשנת 1865 פתח חנות כללית יחד עם איש העסקים ויליאם האפר. באותה שנה נבחר כציר לוועידת החוקה של המדינה. בשנת 1867 קיבל רישיון עריכת דין, עזב את העסק ועבר לעיר קולומביה.

כפעיל במפלגה הדמוקרטית, נבחר ג'רוויס לבית הנבחרים של המדינה ב-1868 וכיהן שם ארבע שנים, מהן שתיים כיו"ר הבית (1870–1872). ב-1872 היה אלקטור דמוקרטי מטעם תומכי הוראס גרילי. בדצמבר 1874 נשא לאישה את מרי וודסון.

 מושל קרוליינה 
מתנגד מוצהר למדיניות השיקום הפדרלית לאחר המלחמה, נבחר ג'רוויס לסגן המושל השלישי של קרוליינה הצפונית ב-1876, במסגרת רשימה משותפת עם זבולון ואנס. כאשר התפטר ואנס ב-1879 כדי לכהן בסנאט, ירש ג'רוויס את תפקידו כמושל.

כמושל פעל נגד שחיתות שלטונית וניסה לצמצם מיסים, חובות ושליטה ממשלתית. הוא השלים את מכירתן של מסילות רכבת בבעלות המדינה, הקים שירותי בריאות הנפש במורגנטון ובגולדסבורו, הקים בתי ספר להכשרת מורים, ופיתח את מועצת הבריאות של המדינה.

ב-1880 נבחר לכהונה מלאה לאחר שניצח את דניאל גולד פוול בפריימריז הדמוקרטיים וגבר בפער קטן על המתמודד הרפובליקני ראלף בוקסטון. בתקופתו אישר המחוקק את בניית מעון המושל, שהושלם לבסוף ב-1891. הוא קידם רפורמה מקיפה במערכת החינוך, בדגש על תפקידי פיקוח מחוזיים, תקני הסמכה למורים, וכללים לבחינות ולספרי לימוד. בנוסף הוגדלו התקציבים למוסדות לבריאות הנפש, בוצעה לראשונה קודיפיקציה של חוקי המדינה, והוגדרו באופן מלא חוקי הביטוח.

 פעילות דיפלומטית ופוליטית מאוחרת 
בשנת 1885 סיים את כהונתו, אך מונה על ידי הנשיא גרובר קליבלנד לשגריר ארצות הברית בברזיל, תפקיד שבו כיהן ארבע שנים. לאחר מכן חזר לעסוק בעריכת דין בעיר גרינוויל. לאחר מותו של הסנאטור זבולון ואנס ב-1894 מונה ג'רוויס מחדש לסנאט, אך לא נבחר לתקופת כהונה נוספת בידי בית המחוקקים שנשלט אז על ידי רפובליקנים ופופוליסטים.

ב-1896 היה ציר לוועידה הלאומית הדמוקרטית ותמך במועמד ויליאם ג'נינגס ברייאן.

 מסע 'העליונות הלבנה' של 1898 
בשנת 1898 השתתף ג'רוויס במסע התעמולה למדיניות עליונות לבנה בקרוליינה הצפונית. הוא נשא נאומים רבים בעד התנועה ופרסם מאמרים שתיארו את מועצת העיר של גרינוויל, שהייתה בעלת רוב אפרו-אמריקאי, בצורה שלילית וקיצונית. אף שלא היה שותף ישיר למאורעות, הרטוריקה שלו תרמה לאווירה שהובילה למהומות ולפרעות בעיר וילמינגטון ב-1898, מהפכה אלימה שבוצעה על ידי לאומנים לבנים, שבמהלכה נהרגו עשרות עד מאות אנשים, והושמדו רכושם ועסקיהם של שחורים רבים.

 בערוב ימיו 
ג'רוויס היה דמות מרכזית בהקמת מוסד ההכשרה למורים בשנת 1907, כיום אוניברסיטת איסט קרוליינה. המעון הוותיק ביותר בקמפוס נקרא על שמו.
הוא שב לעסוק בעריכת דין, וב-1912 ייסד שותפות חדשה עם פרנק ווטון. בנובמבר 1914 עמד בראש טקס חנוכת אנדרטת חיילי הקונפדרציה של מחוז פיט.

תומאס ג'רוויס נפטר בביתו בגרינוויל ב-17 ביוני 1915. הוא נטמן בבית הקברות צ'רי היל שבעיר.

מלבד בניין המעונות על שמו באוניברסיטת איסט קרוליינה, כנסייה מתודיסטית מקומית ורחוב בגרינוויל נושאים את שמו. בתקופה מסוימת הוצגו בכנסייה חפצים אישיים שלו.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, pp. 1142-1143.

 קישורים חיצוניים 

 תומאס ג'ורדן ג'רוויס באתר אגודת המושלים הלאומית 
 תומאס ג'ורדן ג'רוויס באנציקלופדיה של קרוליינה הצפונית 

 תומאס ג'ורדן ג'רוויס באתר The Political Graveyard 


קטגוריה:מושלי קרוליינה הצפונית
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי קרוליינה הצפונית
קטגוריה:חברי הסנאט של ארצות הברית מקרוליינה הצפונית
קטגוריה:סנאטורים חברי המפלגה הדמוקרטית
קטגוריה:חברי האספה הכללית של קרוליינה הצפונית
קטגוריה:שגרירי ארצות הברית בברזיל
קטגוריה:אנשי צבא הקונפדרציה
קטגוריה:אמריקאים ילידי קרוליינה הצפונית
קטגוריה:אמריקאים ממוצא אנגלי
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1836
קטגוריה:אמריקאים שנפטרו ב-1915